དེ་ཡང་བོད་ལྗོངས་སློབ་གྲྭ་ཆེན་མོར་མཚོན་ན་སྤྱི་ལོ༡༩༨༠ནས་བོད་ཡིག་གི་དངོས་གཞིའི་ཆེད་ལས་ཀྱི་སློབ་མ་བསྡུ་འགོ་ཚུགས་པ༼སྤྱི་ལོ་༡༩༨༥ལོ་གོང་དུ་བོད་ལྗོངས་དགེ་འོས་སློབ་གྲྭ་ཆེན་མོ་ཡིན༽དང་ད་བར་ལོ་རེ་བཞིན་བོད་སྐད་ཡིག་ཆེད་ལས་ཀྱི་སློབ་མ་འཛིན་གྲྭ་གཅིག་ནས་བཞིའི་བར་ཅི་རིགས་པར་སློབ་བསྡུ་བྱས་ཡོད་ལ།སློབ་གྲྭ་ཐོན་རྗེས་ལས་གནས་ཐོག་བསྐྱོད་དེ་ཆེད་ལས་དེའི་ཐད་ཀྱི་སྤྱི་ཚོགས་ཀྱི་ལས་རིགས་ཁག་ནང་ད་བར་ནུས་པ་ཧ་ཅང་ཆེན་པོ་ཐོན་ཐུབ་པ་བྱུང་ཡོད།དེའང་ཀུན་གྱིས་ཤེས་གསལ་ལྟར་བོད་དུ་རྒྱལ་ཡོངས་ཁྱོན་དང་འདྲ་བར་རིག་གནས་གསར་བརྗེའི་གཏོར་སྐྱོན་ཕོག་པ་ལས་བོད་ཀྱི་སྲོལ་རྒྱུན་རིག་གནས་ལ་རྡུང་རྡེག་ཕོག་པར་བརྟེན་དེའི་རྗེས་ཀྱི་ལོ་རབས་བརྒྱད་ཅུ་པའི་ཐོག་མའི་དུས་སྐབས་སུ་བོད་ཀྱི་ཤེས་རིག་གི་ཤེས་ཡོན་ཅན་ཉུང་ངུར་གྱུར་པ་དང་།མི་རབས་གསར་པ་རྣམས་ནས་དེའི་ཐད་ཤུལ་འཛིན་བྱེད་མི་མེད་ལ།ཐ་ན་སློབ་གྲྭ་འབྲིང་ཆུང་གི་བོད་ཡིག་དགེ་རྒན་ཡང་ཤིན་ཏུ་དཀོན་པའི་དུས་ལ་བབས་པའི་སྐབས་སུ་ཀྲུང་དབྱང་གི་ཡང་དག་སྲིད་ཇུས་འོག་བོད་ལྗོངས་དགེ་འོས་སློབ་གྲྭ་ཆེན་མོར་ཡང་བོད་སྐད་ཡིག་ཆེད་ལས་འཛུགས་གཉེར་བྱས་ནས་སྲོལ་རྒྱུན་རིག་གནས་ཀྱི་ཤེས་ལྡན་པ་གྲགས་ཅན་ལྷག་འཕྲོ་རྣམས་ལ་སློབ་ཁྲིད་ལས་འགན་བཀོད་སྒྲིག་བྱས།སྐབས་དེར་བོད་དུ་ཤེས་ཡོན་ལ་མཐོང་ཆེན་དང་ལྷག་པར་དུ་བོད་ཀྱི་ཤེས་རིག་དང་སྐད་ཡིག་སོགས་ལ་སྦྱོང་སྤྱོད་སྤེལ་གསུམ་བྱེད་རྒྱུར་མཐོང་ཆེན་བྱེད་པའི་ཚ་རླབས་ཤིག་རྒྱས་ནས་ན་གཞོན་རྣམས་ཀྱིས་འབད་བརྩོན་ཆེན་པོས་དེར་སྦྱོང་བཞིན་པ་དང་སློབ་གྲྭ་ཆེན་མོར་ཞུགས་ནས་ཆེད་མངགས་ཆེད་ལས་དེར་ཐོས་བསམ་བྱེད་རྒྱུའི་སྐལ་བ་ལྡན་པའི་སློབ་མ་ཚོས་དེ་བས་རེ་བ་དང་ལྡན་པའི་ངང་ནས་སློབ་སྦྱོང་བྱེད་བཞིན་པ་དང་།སྤྱི་ལོ་༡༩༨༥ལོར་དེ་སྔོན་གྱི་བོད་ལྗོངས་དགེ་འོས་སློབ་གྲྭ་ཆེན་མོའི་རྨང་གཞིའི་ཐོག་བོད་ལྗོངས་སློབ་གྲྭ་ཆེན་མོ་འདི་བཞིན་གསར་དུ་དབུ་བརྙེས་པ་དང་ཆབས་ཅིག་སློབ་གྲྭ་འདིར་བོད་སྐད་ཡིག་གི་ཚན་ཁག་ཀྱང་དངོས་སུ་བཙུགས་པ་ནས་བཟུང་རང་རེའི་ཚན་པའི་དབུ་ཁྲིད་དང་དགེ་སློབ་ཡོངས་ཀྱིས་འབད་བརྩོན་ལྷོད་མེད་བྱས་ཏེ་བོད་ཀྱི་ཤེས་རིག་རྒྱུད་འཛིན་དང་དར་སྤེལ་བྱེད་རྒྱུའི་ཐད་ད་བར་འབྲས་བུ་གཡུར་དུ་ཟ་བ་ཐོན་ཐུབ་པ་བྱུང་ཡོད།དེ་ཡང་ད་བར་བོད་སྐད་ཡིག་ཚན་པའི་ཆེད་ལས་སློབ་ཁྲིད་ཀྱི་ནང་དོན་ལ་འགྱུར་ལྡོག་གང་ཙམ་བྱུང་ཡོད་ནའང་རྩ་བའི་ཆ་ནས་འདི་ལྟར་ཏེ་དག་ཡིག་དང་།མངོན་བརྗོད་།སུམ་རྟགས།སྙན་ངགབོད་ཀྱི་གནའ་རྩོམ།བོད་ཀྱི་དེང་རྩོམ།བོད་ཀྱི་ལོ་རྒྱུས།ཚད་མ་རིག་པ།གྲུབ་མཐའ་སོགས་ཡིན་ལ།དེ་མིན་སྤྱི་སྤྱོད་སློབ་ཚན་ཀྱང་གང་ཙམ་བཀོད་སྒྲིག་བྱས་ཡོད་པ་དེ་དག་སློབ་སྦཡོང་མཐར་ཕྱིན་པ་བྱས་ཏེ་སློབ་གྲྭ་ཐོན་པའི་སློབ་མ་རྣམས་ལ་བེད་སྤྱོད་བྱེད་མཁན་སྡེ་ཚན་དང་སྤྱི་ཚོགས་ཡོངས་ནས་གདེང་འཇོག་གང་ལེགས་དང་བསྔགས་བརྗོད་ཀྱང་ཆེན་པོ་ཐོབ་ཡོད་པ་དང་།སློབ་མ་དེ་རྣམས་ནས་བོད་ཀྱི་སྐད་ཡིག་དང་སྲོལ་རྒྱུན་རིག་གནས་རྒྱུད་འཛིན་དང་དར་སྤེལ་གཏོང་སླད་ཤུགས་ཆེའི་ནུས་པ་བཏོན་ནས་ཕན་འབྲས་ཆེན་པོ་ཐོན་ཡོད།དེ་དག་གི་ཁྲོད་ནས་སློབ་མ་མང་ཆེ་བ་བོད་ཀྱི་སློབ་གྲྭ་འབྲིང་བ་དང་འབྲིང་རིམ་སློབ་གྲྭ་ཁག་གི་ནང་དུ་བོད་ཀྱི་སྐད་ཡིག་དང་རིག་གནས་སློབ་ཁྲིད་བྱེད་པ་དེས་ཆེད་ལས་དེའི་ཐད་ཀྱི་དགེ་རྒན་ཤིན་ཏུ་དཀོན་པའི་རྣམ་པར་ད་ལྟ་ཡོངས་སུ་འགྱུར་ལྡོག་བྱུང་ནས་དེའི་དགོས་མཁོ་ཡོངས་སུ་སྐོང་ཐུབ་པ་བྱུང་བ་དང་།དེ་མིན་སློབ་ཐོན་སློབ་མ་མང་པོ་ཞིག་ནི་བོད་ཀྱི་ཡིག་བསྒྱུར་དང་།རྩོམ་སྒྲིགཞིབ་འཇུག་སོགས་ཀྱི་ལས་འགན་དང་དུ་བླངས་ནས་བོད་ལྗོངས་ཀྱི་ཆབ་སྲིད་དང་།དཔལ་འབྱོར།རིག་གནས་སོགས་སྡེ་ཁག་གི་ལས་དོན་ལ་ནུས་པ་གལ་ཆེན་ཐོན་ཐུབ་པ་བྱུང་ཡོད།